  Виталий Пронин Мылкыдмы ӝож 12 аресысен колхозын пӧртэм ужъёсты быдэсъямы. Пушнер бичамы, кыед поттамы, ферма утялтӥмы, пудо сиён дасямы - вераса быдтод шат! Табере пенсиын шутэтскиськомы ни, нош колхозын секыт ужаммы стажамы пыртэмын ӧвӧл, пенсимылэн быдӟалаез но улыны мырдэм тырмымон. Со аръёсты стажамы пыртон вылысь утчаськыны кутскимы архивъёсын: уждун басьтэммы сярысь ведомостьёсты колхозмы ёрос архиве келяллямтэ, нокыӵе бумагаос кылемын ӧвӧл. Пенсиосъя ёрос ёзын валэктӥзы: со аръёсты адӟисьёсты но шедьтӥмы ке, та вакытэз стаже пыртыны уз луы. Судэ но вазиськимы вал: со аръёсы ужаммес возьматӥсь документъёсмы ӧвӧл шуыса, куриськонмес ӧз ик кутэ. 2005-тӥ арын колхозмес банкрот каризы, хозяйствоез басьтӥз нимаз адями, вашкала документъёсты шедьтыны уз луы ни. Вань на-а зэмлыкез шараяны кыӵе ке луонлыкмы? Шаркан ёросысь Ӟузя черкогуртысь пенсионеръёс   Н. Иванова, Ф. Кардапольцева, З. Тронина, Л. Кожевникова, Т. Иванова, Н. Григорьева, Е. Иванова но уно мукетъёсыз. - Таӵе вазиськонъёс туж трос вуо. Сюлэм ик вӧсь луэ, соосты лыдӟыса. Но мар карод: кулэ луись документъёстэк стажез нокызьы но йылтыны уз луы. Унояз учыръёсын нылпиоссы ужам понна уждунзэс басьямын анай-атайёс - архивысь ведомостьёсын но соос ик пусъемын. Та учырын адямилэсь стажзэ йылтыны туж шуг. Со сяна, архивъёс ӝуамын-быремын.Пенсиосъя ёзъёс адямилэсь стажзэ будэтыны быгато, архивысь справка вань ке, отын пусъемын луыны кулэ, кыӵе аръёсы, кыӵе хозяйствоын тыршиз нылпи. Ужаны, шуом, 12 аресысен кутскиз ке но, лыдэ басьтӥськоз 14 аресысен ужам дырыз.Стажзэ выльысь лыдъяны курыса, адями вазиськыны быгатэ пенсиосъя ёзъёсы: заявлениын пусйыны кулэ, кыӵе аръёсы но кытын тыршемын. Таӵе учырын пенсиосъя ёзъёсысь специалистъёс асьсэос запрос келяло архивъёсы. Вань на мукет амал: адями ачиз вазиське архиве, ачиз утчаське но, кулэ луись документъёсты шедьтыса, куриськонзэ ыстэ Пенсиосъя кун фондлэн Удмурт ёзаз (эн вунэтэ: со борды юнматоно шедьтэм справкаостэс). Но архивысь нокыӵе подтверждение ӧз вуы ке, жаляса верано, адямилэсь стажзэ йылтыны нокызьы уз луы, адӟисьёсты шедьтӥды ке но. Судэ вазиськыса но, пайдаез бадӟым ик уз луы. Зэм но, туж ӝож, но тӥ ӵапак таӵе югдурын. Стаждэс йылтыны нокыӵе документъёсты ӧвӧл. Юанъёсты кылдӥзы ке, вазиськыны быгатӥськоды Пенсиосъя кун фондлэн Удмурт ёзаз (3412) 400-123 телефонъя.Ӧй беромы на? Вуоно пенсиелэсь люкаськись люкетсэ кунлэн луисьтэм фондэ выжтыны малпасько. Кытчыозь талы дыр сётэмын? Оло, Пенсиосъя кун фондэ ик кельтоно? Ольга Р. Иж- Туэ ар пумозь адями (1967-тӥ ар бере вордскемын ке) бырйыны быгатэ на, кытчы кароно вуоно пенсиезлэсь люкаськись люкетсэ - отчислениослэсь 6 процентсэ. Та люкетсэ негосударственной фондъёсы выжтылымтэ адямиослэн - «молчунъёслэн» - накопительноез кун фондэ ик кыле но страхованиея люкетэз гинэ люкаське на. Нош кин кунлэн луисьтэм фондэ выжтӥз ни, соослэн луоз тазьы: 22 процент пӧлысь 16 процентэз страхованиея люкетаз выжоз, 6 процентэз - накопительнояз. Нырысетӥез кун ласянь индексировать кариськылоз, инфляция будэмъя тупатӥськоз, нош кыкетӥез кудаз фондын бергалоз - тазэ асьтэос бырйыны кулэ. Но тӥ али негосударственной фондэ выжемын но сое воштыны уд малпаське ке, нокыӵе заявление гожтоно ӧвӧл. Тӥ одӥг пол но выжылэмын ӧвӧл на ке негосударственной фондэ, озьыен, вуоно пенсидылэн люкаськись люкетэз утиське кун фондын. Сое кунлэн луисьтэмаз выжтон понна вазиськоно луоз туэ ар пумозь Пенсиосъя кун фондэ: Ижын - Октябрьлы 10 ар урамысь 32а номеро юртэ, ёросъёсы - пенсиосъя улон интыдыя ёзъёсын. Кудзэ ке фондэз бырйыны луонлык сётӥське арлы огпол, со понна одно ик лыктоно Пенсиосъя кун фондэ заявление гожтон понна.Валэктон сётэ Удмуртиысь Пенсиосъя фондлэн вазиськонъёсын ужанъя ёзэзлэн кивалтӥсез Татьяна Кудрявцева Туспуктӥз А. Горбунов     Теги: дэмланъёс пенсия Юан-веран  